Okresná prokuratúra Humenné 
Štefánikova 1900/69, 066 42 Humenné 1 	

Sp. zn. : 2 Pv 353/12/7702	Humenné, 9.7.2012
EEČ : 2-55-43-2012

U Z N E S E N I E

Trestná vec:	obvinený XXXXX  
Prečin:	ohrozenia pod vplyvom návykovej látky podľa § 289 ods. 2 Tr. zák.

Rozhodol: 	prokurátorka Okresnej prokuratúry Humenné
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
dňa 26.05.2012  o 01.35 h viedol osobné motorové vozidlo zn. Nissan, EČ HE-646BF po štátnej ceste III. triedy č. 5587 v smere od obce Víťazovce na mesto Humenné, kde bol pred obecným úradom v obci Ohradzany zastavený a kontrolovaný hliadkou OO PZ Humenné, pričom bol vyzvaný, aby sa podrobil vyšetreniu na alkohol dychovou skúškou, ktorú bez nebezpečenstva pre jeho zdravie 2-krát maril a následne ju odmietol, ako aj  odmietol sa podrobiť lekárskemu vyšetreniu odberom a vyšetreniu krvi alebo iného biologického materiálu, či nie je ovplyvnený návykovou látkou, hoci by to pri vyšetrení nebolo spojené s nebezpečenstvom pre jeho zdravie, 

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
14 mesiacov
Z priloženého spisového materialu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
	Uznesením povereného príslušníka OR PZ ODI v Humennom sp.  zn. ORP-68/DI-HE-2012 zo dňa 26. 05. 2012  bolo začaté trestné stíhanie a súčasne vznesené obvinenie XXXXX  pre prečin ohrozenia pod vplyvom návykovej látky podľa § 289 ods. 2 Tr. zák. na tom skutkovom základe, ako je uvedené vo výrokovej časti tohto uznesenia. 

	Po preskúmaní spisového materiálu som dospela k záveru, že v predmetnej veci sú splnené zákonné podmienky na rozhodnutie o podmienečnom zastavení trestného stíhania  podľa  § 216 ods. 1 Tr. por. podľa ktorého je možné podmienečne zastaviť trestné stíhanie v konaní o prečine, na ktorý zákon ustanovuje trest odňatia slobody, ktorého horná hranica neprevyšuje  5 rokov, ak obvinený s týmto postupom súhlasí, vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne, nahradil škodu,  ak bola činom spôsobená, alebo s poškodeným o jej náhrade  uzavrel  dohodu alebo urobil iné potrebné opatrenia na jej náhradu a vzhľadom na osobu obvineného, s prihliadnutím na jeho doterajší život a na  okolnosti prípadu možno takéto rozhodnutie považovať za dostačujúce.

	V predmetnej veci  obvinený  XXXXX   sa k spáchaniu vyššie uvedeného skutku priznal v celom rozsahu,  svoj čin   oľutoval  a vyhlásil, že skutok spáchal. Obvinený  súhlasil s tým, aby prokurátor trestné stíhanie proti  nemu podmienečne zastavil. Na svoju obhajobu uviedol, že skutku sa dopustil preto, že mu volala jeho manželka, že sa cíti zle.   Manželka je vážne chorá  o čom svedčia aj v spise pripojené lekárske správy. 

	Konaním obvineného XXXXX nedošlo k spôsobeniu žiadnej škody. 

	Okrem vlastného priznania je obvinený zo spáchania skutku usvedčovaný  výpoveďou  svedka XXXXX príslušníka PZ, ktorý  u obvineného  vykonával cestnú kontrolu a ktorý ho podrobil dychovej skúške.  

	O spáchaní skutku obvineným  XXXXX svedčia aj pripojené listinné dôkazy a to,  zápis o   dychovej skúške, záznam napísaným hliadkou OO PZ Humenné a iné. 
	
	Obvinený je stíhaný za prečin ohrozenia pod vplyvom návykovej látky  podľa § 289 ods. 2 Tr. zák. ktorého horná hranica trestnej sadzby neprevyšuje  päť rokov. 

         Obvinený XXXXX je v mieste trvalého bydliska  hodnotený kladne a ako občana, ktorý sa zaujíma o rozvoj obce.    Doposiaľ nebol súdne trestaný.  V evidenčnej karte vodiča má 3 záznamy týkajúce sa uložených blokových pokút, naposledy dňa 07. 06. 2008.

	Súčasne som podľa § 216 ods. 2 Tr. por. stanovila obvinenému skúšobnú dobu v trvaní 14 /štrnásť/  mesiacov. Skúšobná doba začne plynúť od právoplatnosti tohto uznesenia. 

Pokiaľ obvinený v priebehu skúšobnej doby povedie riadny život a splní tým podmienky uvedené v § 217 ods. 1 Tr. por.  prokurátor rozhodne, že sa osvedčil. Inak rozhodne a to aj počas skúšobnej doby že sa v trestnom stíhanie pokračuje. 

Z vyššie uvedených dôvodov a vzhľadom na osobu páchateľa s prihliadnutím na jeho doterajší život, okolnosti prípadu, považujem preto rozhodnutie o podmienečnom zastavení trestného stíhania za odôvodnené a za postačujúce s tým, že obvinený si uvedenú nesprávnosť  svojho konania uvedomí  a v budúcnosti sa už nedopusti nielen podobného ale žiadneho  protiprávneho konania.  

Poučenie:
: Proti tomuto uzneseniu je prípustná sťažnosť, ktorú možno podať
  do  3 dní odo dňa jeho doručenia na Krajskú prokuratúru v Prešove 
  prostredníctvom tunajšej  okresnej prokuratúry.  
  Sťažnosť má odkladný účinok.

JUDr. Magdaléna Sujová
prokurátorka